REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/197-23

15. septembar 2023. godine

Beograd

ZAPISNIK

32. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 15. SEPTEMBRA 2023. GODINE

Sednica je počela u 9,05 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Miroslav Kondić, Nikola Radosavljević, Aleksandra Tomić, Bojana Bukumirović i Rozalija Ekres.

Sednici su prisustvovali zamenici članova Odbora: Bratimir Vasiljević (zamenik Ane Beloice Martać), Dragan Jovanović (zamenik Svetlane Milijić), Biljana Stošić Ilić (zamenik Tijane Davidovac), Snežana Paunović (zamenik Dušana Bajatovića), Dalibor Jekić (zamenik Vladimira Obradovića), Zoran Stojanović (zamenik Veroljuba Stevanovića), Đorđe Stanković (zamenik Miroslava Aleksića), Miodrag Gavrilović (zamenik Nenada Mitrovića), Nebojša Cakić (zamenik Nebojše Zelenovića) i Dejan Manić (zamenik Vojislava Vujića).

Sednici nije prisustvovao član Odbora Dragan M. Marković, kao ni njegov zamenik.

Sednici je prisustvovao narodni poslanik Boško Obradović, koji nije član Odbora.

Sednici su prisustvovali i predstavnici Državne revizorske institucije: dr Duško Pejović, predsednik Saveta i generalni državni revizor, Marija Obrenović, potpredsednik Saveta, Nevenka Bojanić, član Saveta, Ljiljana Dimitrijević, član Saveta, Marijana Simović, član Saveta, Mirjana Gačević, ovlašćeni državni revizor, i Iva Vasilić Miljić, načelnik Službe za međunarodnu saradnju.

Na predlog predsednika, Odbor je, većinom glasova (11 glasova za), utvrdio sledeći

D n e v n i r e d :

1. Razmatranje Izveštaja o radu Državne revizorske institucije za 2022. godinu, koji je podnela Državna revizorska institucija (broj 02-581/23 od 29. marta 2023. godine);
2. Davanje saglasnosti na Predlog finansijskog plana Državne revizorske institucije za 2024. godinu i projekcijama za 2025. i 2026. godinu, koji je podnela Državna revizorska institucija (broj 402-1672/23 od 5. septembra 2023. godine).

 Pre prelaska na rad po utvrđenim tačkama dnevnog reda, Odbor je, većinom glasova (11 glasova za), bez primedbi, usvojio zapisnike sa 29, 30. i 31. sednice Odbora.

 Odbor je, većinom glasova (10 glasova za, dvoje protiv), odlučio da, u skladu sa članom 76. Poslovnika, obavi zajednički jedinstveni pretres o tačkama 1. i 2. dnevnog reda, s tim što će se o svakoj tački dnevnog reda Odbor izjašnjavati pojedinačno.

 Predsednik Odbora podsetio je da izveštaj koji je danas na dnevnom redu Odbor razmatra u skladu sa članom 238. Poslovnika Narodne skupštine, odnosno da o razmatranju ove tačke Odbor podnosi Narodnoj skupštini izveštaj sa predlogom zaključka radi razmatranja na plenarnoj sednici.

**PRVA I DRUGA TAČKA DNEVNOG REDA: Zajednički jedinstveni pretres**

Predsednik Državne revizorske institucije dr Duško Pejović predstavio je Izveštaj o radu Državne revizorske institucije za 2022. godinu, ističući da je program revizije donet u decembru prethodne godine u potpunosti ispunjen.

Naveo je da je u prethodnoj godini izrađeno 534 revizorskih izveštaja, što govori da se svake godine kontinuirano povećava broj subjekata obuhvaćenih revizijom i izvršenih revizija. Takođe je istakao da se u 2022. godini 63% izveštaja odnosi na pravilnost poslovanja i na svrsishodnost, a svega 37% su finansijske revizije, što ukazuje na ispunjavanje jednog od uslova iz Poglavlja 32, koje se odnosi na eksternu reviziju, kao i obavezu Institucije da čuva svoju nezavisnost i obavezu da povećava broj svojih proizvoda, a posebno u reviziji svrsishodnosti poslovanja.

Izveštajima o reviziji obuhvaćeno je 289 subjekata, od toga dato je 25 pozitivnih mišljenja, 104 mišljenja sa rezervom, kod četiri izveštaja mišljenje je uzdržano i osam mišljenja su negativna. Zadovoljavajuće ocene preduzetih mera otkalanjanja su zabeležene kod 244 subjekata, negativne kod šest. Nepravilnosti utvrđene u okviru priprema i donošenja finansijskih planova su u visini od 111,98 milijardi dinara, zatim nepravilnosti u poslovanju u vezi sa iskazanim podacima u iznosu od 31,1 milijardi dinara i pogrešno iskazani podaci u finansijskim izveštajima u iznosu od 725,25 milijardi dinara.

Vezano za rad Saveta, dr Duško Pejović izneo je podatke o održanim sednicama, kojih je bilo 19 u 2022. godini, kao i da je doneto sve što je u ingerenciji Saveta, a to su Godišnji izveštaj o radu Institucije za 2021. godinu, zatim Izveštaj o izvršenom popisu i Finansijski izveštaj za 2021. godinu, Program revizije za 2023. godinu, Odluka o usvajanju Strategije upravljanja ljudskim resursima DRI za period 2023-2027. godine i konačni stavovi o prigovorima na predlog koje korisnici javnih sredstava imaju, što je navedeno u članu 3. Zakona o DRI.

 Predsednik DRI dr Duško Pejović obrazložio je i Finansijski plan za 2024. godinu i projekcijama za 2025. i 2026. godinu, navodeći da bi predlog za ukupan iznos za 2024. godinu bio 233.529.000 dinara, ukazujući na to da su potrebna dodatna sredstva za rashode za zaposlene neophodna radi proširenja kapaciteta Institucije popunjavanjem slobodnih radnih mesta.

U diskusiji povodom navedenog izveštaja i finansijskog plana učestvovali su: Miodrag Gavrilović, Nebojša Cakić, Dragan Jovanović, Nikola Radosavljević, Dalibor Jekić, Snežana Paunović, Veroljub Arsić i narodni poslanik koji nije član Odbora Boško Obradović, čija su izlaganja tonski snimana.

U toku rada po utvrđenim tačkama dnevnog reda, predsednik Odbora je izrekao opomenu narodnom poslaniku Nebojši Cakiću, zameniku člana ovog odbora, primenjujući odredbe člana 109. Poslovnika.

**Prva tačka dnevnog reda- glasanje:**

Na osnovu člana 238. stav 2. Poslovnika Narodne skupštine, Odbor za finansije, republički budžet i kontrolu trošenja javnih sredstava je, većinom glasova (10 glasova za), odlučio da podnose

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Izveštaj o radu Državne revizorske institucije za 2022. godinu, koji je podnet Narodnoj skupštini na osnovu člana 43. stav 1. tačka 1) i člana 45. Zakona o državnoj revizorskoj instituciji („Službeni glasnik RS“, br. 105/05, 54/07, 36/10 i 44/18- dr. zakon).

Odbor je povodom razmatranja Izveštaja o radu Državne revizorske institucije za 2022. godinu utvrdio Predlog zaključka koji dostavlja Narodnoj skupštini na razmatranje i usvajanje.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

Kao i

       P R E D L O G

**ZAKLjUČAK**

povodom razmatranja Izveštaja o radu

Državne revizorske institucije za 2022. godinu

1. Narodna skupština ocenjuje da je Državna revizorska institucija u svom Izveštaju o radu za 2022. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima prilikom sprovođenja revizije javnih sredstava u Republici Srbiji, te da su na osnovu preporuka Državne revizorske institucije ostvarene značajne uštede u cilju smanjenja rashoda i povećanja prihoda, kao i svrsishodnijeg raspolaganje javnim sredstvima.

 2. Polazeći od nalaza Državne revizorske institucije da kod velikog broja revidiranih korisnika javnih sredstava nije uspostavljen sistem interne kontrole koji svojim funkcionisanjem obezbeđuje poslovanje u skladu sa propisima, internim aktima i ugovorima, kao i postizanje drugih ciljeva u skladu sa propisima, Narodna skupština konstatuje da je neophodno da Vlada, u skladu sa odgovornošću za izvršavanje zakona, obezbedi dosledno sprovođenje Zakona o budžetskom sistemu u delu koji se odnosi na obavezu uspostavljanja adekvatnog sistema finansijskog upravljanja i kontrole i uvođenja interne revizije kod korisnika javnih sredstava.

3. Polazeći od preporuka Državne revizorske institucije sadržanih u Izveštaju o radu Državne revizorske institucije za 2022. godinu, Narodna skupština preporučuje Vladi da preduzme mere iz svoje nadležnosti kako bi se kod korisnika javnih sredstava otklonile utvrđene nepravilnosti u oblastima finansijskog izveštavanja, pravilnosti i svrsishodnosti poslovanja, te da predloži, odnosno donese potrebne propise i druge akte na koje je u Izveštaju posebno ukazano.

4. Ovaj zaključak objaviti u „Službenom glasniku Republike Srbije“.

**Druga tačka dnevnog reda- glasanje:**

Na osnovu člana 51. stav 2. Zakona o Državnoj revizorskoj instituciji („Službeni glasnik RS“, br. 101/05, 54/07, 36/10 i 44/18-dr.zakon) i člana 55. Poslovnika Narodne skupštine („Službeni glasnik RS“, broj 20/12-prečišćen tekst), Odbor za finansije, republički budžet i kontrolu trošenja javnih sredstava je, na 32. sednici održanoj 15.septembra 2023. godine, većinom glasova (10 glasova za), doneo

 O D L U K U

o davanju saglasnosti na Predlog finansijskog plana

Državne revizorske institucije za 2024. godinu i projekcije za 2025. i 2026. godinu

 DAJE SE SAGLASNOST na Predlog finansijskog plana Državne revizorske institucije za 2024. godinu i projekcije za 2025. i 2026. godinu (broj: 402-1672/23 od od 5.septembra 2023.godine).

Sednica je završena u 11,45 časova.

Sednica je tonski snimana.

 SEKRETAR PREDSEDNIK

 Tijana Ignjatović Veroljub Arsić